محمد عثمان ڈیپلائی

محمد عثمان ڈیپلائی  (پیدائش: 13 جون، 1908ء - وفات: 7 فروری، 1981ء) پاکستان سے تعلق رکھنے والے سندھی اور اردو زبان کے مشہور و معروف ناول نگار، افسانہ نگار، مترجم، ڈراما نویس اور صحافی تھے جنہوں نے سندھی زبان میں شہرۂ آفاق ناول سانگھڑ تحریر کیا۔

حالات زندگی 
محمد عثمان ڈیپلائی 13 جون، 1908ء کو ڈیپلو، ضلع تھر پارکر، سندھ، برطانوی ہندوستان (موجودہ پاکستان) میں پیدا ہوئے۔ وہ کسی درس گاہ کے فارغ التحصیل نہیں تھے لیکن بچپن ہی سے انہیں علم حاصل کرنے کی لگن تھی۔

ادبی خدمات 
محمد عثمان ڈیپلائی نے بچپن ہی سے سندھی اور اردو زبان میں کہانیاں لکھنی شروع کر دیں۔ انہوں نے لاتعداد علمی اور ادبی مضامین اور سو کے لگ بھگ تاریخی ناول تحریر کیے جن میں ان کا ناول سانگھڑ شہرۂ آفاق حیثیت رکھتا ہے۔ اس ناول میں صوبہ سندھ میں انگریز سامراج کے خلاف پیر صبغت اللہ شاہ راشدی اور ان کے حواریوں کی آزادی کے لیے جدوجہد کو موضوع بنایا گیا ہے۔

محمد عثمان ڈیپلائی سندھی کے ایک کثیر الاشاعت اخبار روزنامہ عبرت کے بانی تھے۔ انہوں نے آزادی صحافت کی خاطر قید و بند کی صعوبت بھی برداشت کی۔ اپنے آخری زمانے میں وہ ایک ماہوار ادبی جریدے سانٹریہہ (وطن) کے ساتھ انگریزی روزنامہ سندھ ٹائمز کے مدیر بھی تھے۔

تصانیف 
 سانگھڑ (ناول)
 گلستان حسن (ناول)
 اسلام تے مقدمو (ڈراما)
 گمراہ مسافر (ناول)
 مجاہد کشمیر (ناول)
 بلبل ایران (ناول)
 عید جو چنڈ (ناول)
 درد جو شہر (افسانے)
 سنگدل شہزادی (ناول)
 آخری امید
 وطن فروش (کہانی)
 شاہ جے رسالے جو رہبر (لطیفیات)
 مجاہد مصر (ناول)
 غازی اورنگ زیب عالمگیر
 درگاہ شریف

ادارت 
 روزنامہ عبرت (سندھی) حیدرآباد، سندھ
 روزنامہ سندھ ٹائمز (انگریزی) حیدرآباد
 ماہوار ادبی جریدہ سانٹریہہ (وطن)

محمد عثمان ڈیپلائی کے فن و شخصیت پر کتب 
 محمد عثمان ڈیپلائی : شخصیت اور فن، پروفیسر آفاق صدیقی، اکادمی ادبیات پاکستان، 2009ء

اعزازات 
محمد عثمان ڈیپلائی کو حکومت پاکستان کی جانب سے ان کی وفات کے بعد صدارتی اعزاز برائے حسن کارکردگی کے اعزاز سے نوازا گیا۔

وفات 
محمد عثمان ڈیپلائی 7 فروری، 1981ء کو وفات پا گئے۔

حوالہ جات 

1908ء کی پیدائشیں
1981ء کی وفیات
بیسویں صدی کے مترجمین
بیسویں صدی کے ناول نگار
پاکستانی اخبار مدیران
پاکستانی افسانہ نگار
پاکستانی ماہرین سندھیات
پاکستانی مترجمین
پاکستانی مرد افسانہ نگار
پاکستانی مسلم شخصیات
پاکستانی ناول نگار
پاکستانی ڈراما نگار اور ڈراما نویس
تمغائے حسن کارکردگی وصول کنندگان
سندھی شخصیات
سندھی مصنفین

ضلع تھرپارکر کی شخصیات
Short description is different from Wikidata